《因览状元节推和诗再和一首》
宋代·元绛

缇龠惊年杪，铃齐戒夙兴。
连空集霙霰，撇席命宾朋。
菌阁盘虚出，箯舆选胜登。
山川方晻蔼，缟素竞飞腾。
密著珠帘重，低沈粉水澄。
迷藏秦洞穴，刻镂禹沟塍。
蓬岛三番扑，瑶峰四彻绳。
风传天外簌，湖写鑑中冰。
银色三千界，琳台十二层。
折梅思陆凯，咏絮对王凝。
妒舞轻飘燕，临书细字蝇。
光凌射的鹤，气压沃州鹰。
櫂月豀翁共，歌兰楚客能。
琼辀走油壁，练马顿鉤膺。
泽渗阳膏动，和薰气烛蒸。
冬权时已正，尺瑞岁将应。
鄙也同民乐，油然弗自胜。
平时陪法从，长忆奉昭陵。
拂旦开金殿，鸣鞘下玉乘。
六花朝服满，万岁寿觞称。
就望尧云日，赓歌舜股肱。
冰醪霑饫赐，竹唱听哀矜。
尔后孤从远，频年老病仍。
两朝还观魏，何日见觚稜。

作者简介：元绛（1008—1083），字厚之，钱塘人，一说字厚之。北宋大臣、文学家。祖籍南城县东兴乡苏源村（今江西省黎川县荷源乡苏源村）人，祖父元德昭为五代吴越丞相，遂为钱塘（今浙江杭州）人。生于宋真宗大中祥符元年，生而敏悟，5岁能作诗。以廷试误赋韵，得学究出身。再举登第，调江宁推官。迁江西转运判官，知台州。侬智高反岭南，宿军邕州；绛供军饷有功。累迁翰林学士，拜参知政事。后罢知颍州，以太子太保致仕。神宗元丰六年卒，年76，谥“章简”。著有《玉堂集》、《全宋词》存其词2首，《宋诗纪事》存其诗6首。